Document ID: 32006D0461

ODLOČBA KOMISIJE
z dne 26. junija 2006
o dodelitvi dodatnih ribolovnih dni Združenemu kraljestvu v razdelku ICES VIIe
(notificirano pod dokumentarno številko C(2006) 2438)
(Besedilo v angleškem jeziku je edino verodostojno)
(2006/461/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 51/2006 z dne 22. decembra 2005 o določitvi ribolovnih možnosti in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova za leto 2006 (1), in zlasti točke 9 Priloge IIC,
ob upoštevanju naslednjega:
(1)
Točka 7 Priloge IIC k Uredbi (ES) št. 51/2006 določa največje število dni (216), ko so plovila Skupnosti skupne dolžine 10 metrov ali več, ki imajo na krovu vlečne mreže z gredjo z velikostjo mrežnega očesa enako ali večjo od 80 mm ali mirujoče mreže z velikostjo mrežnega očesa manj kot 220 mm, lahko prisotna v razdelku ICES VIIe od 1. februarja 2006 do 31. januarja 2007.
(2)
Točka 9 navedene priloge omogoča Komisiji, da dodeli dodatno število ribolovnih dni, ko sme biti plovilo prisotno v območju, če ima na krovu takšne vlečne mreže z gredjo ali mirujoče mreže, na podlagi dokončne prekinitve ribolovnih aktivnosti, ki se izvajajo od 1. januarja 2004.
(3)
Združeno kraljestvo je predložilo podatke, ki za leto 2006 kažejo 5 % zmanjšanje zmogljivosti ribiškega ladjevja plovil, ki so prisotna v območju in ki imajo na krovu vlečne mreže z gredjo z velikostjo mrežnega očesa enako ali večjo od 80 mm.
(4)
Glede na predložene podatke se Združenemu kraljestvu za obdobje med 1. februarjem 2006 in 31. januarjem 2007 za plovila, ki imajo na krovu takšne vlečne mreže z gredjo, dodeli 12 dodatnih dni na morju.
(5)
Ukrepi, predvideni s to odločbo, so v skladu z mnenjem Odbora za ribištvo in ribogojstvo -
SPREJELA NASLEDNJO ODLOČBO:
Člen 1
Največje število dni, ko je lahko ribiško plovilo, ki pluje pod zastavo Združenega kraljestva in ki ima na krovu vlečne mreže z gredjo z velikostjo mrežnega očesa enako ali večjo od 80 mm, prisotno v razdelku ICES VIIe, kot je določeno v tabeli I Priloge IIC k Uredbi (ES) št. 51/2006, se spremeni na 228 dni na leto.
Člen 2
Ta odločba je naslovljena na Združeno kraljestvo Velike Britanije in Severne Irske.
V Bruslju, 26. junija 2006

Labels: 11
8
18
6